Predkladacia správa

	Návrh na uzavretie Dohody medzi vládou Slovenskej republiky a vládou Arménskej republiky o leteckých dopravných službách sa predkladá na základe vlastnej iniciatívy. V súlade s Ústavou Slovenskej republiky má tento zmluvný dokument charakter prezidentskej zmluvy, navonok sa však na žiadosť arménskej strany uzatvára ako dohoda vládna. Keďže právny poriadok Arménskej republiky nedovoľuje uzavretie zmluvy tak, aby boli zmluvné strany označené oficiálnymi názvami štátov, vyšla Slovenská republika v ústrety arménskej strane a súhlasila, aby boli zmluvné strany označené ako vláda Slovenskej republiky a vláda Arménskej republiky. Arménsko uzatvára všetky bilaterálne dohody o civilnom letectve ako vládne, výnimkou bola len dohoda s Európskym spoločenstvom. 
       	Podnetom k začatiu rokovaní o vytvorení dohody bola žiadosť arménskej leteckej spoločnosti „Armavia“, ktorá už v marci 2008 prejavila záujem otvoriť pravidelnú leteckú linku medzi Jerevanom a Bratislavou. Korešpondenčné rokovania vyústili do záverečného stretnutia expertov v dňoch 25. a 26. mája 2009 v Bratislave, na ktorom bolo podpísané Memorandum o porozumení a technicky parafovaný text dohody. Vzhľadom na záväzky Slovenskej republiky, ktoré vyplývajú z členstva v Európskej únii, bolo potrebné zabezpečiť súlad tejto bilaterálnej dohody s právom ES. Arménsko dňa 8. decembra 2008 podpísalo tzv. horizontálnu Dohodu medzi ES a Arménskou republikou o určitých aspektoch vykonávania leteckých dopravných služieb, na ktorej základe  sú v predkladanom návrhu harmonizované ustanovenia týkajúce sa udeľovania prepravných práv  a určovania leteckých spoločností, regulačnej kontroly a taríf v plnom rozsahu. Text predkladanej bilaterálnej dohody je zosúladený s bilaterálnymi dohodami ostatných členských štátov EÚ s Arménskom. Súlad dohody s ustanoveniami horizontálnej dohody potvrdila písomne aj EK.
	Dohoda vytvára podmienky pre vykonávanie pravidelných leteckých dopravných služieb medzi Slovenskou republikou a Arménskom. Arménska strana vyslovila želanie, aby bola dohoda podpísaná vo februári 2010 v Jerevane.
             Dohoda nemá dopad na štátny rozpočet a nebude mať dopad ani na rozpočty obcí a vyšších územných celkov. Dohoda nemá nepriaznivý vplyv na zamestnanosť a podnikateľské prostredie, naopak vytvára priestor pre rozvoj podnikateľských aktivít a zamestnanosti. Ustanovenia dohody sú v súlade s vnútroštátnymi právnymi predpismi Slovenskej republiky. Dohoda má podľa čl. 7 ods. 5 Ústavy SR prednosť pred zákonmi, pretože zakladá práva alebo povinnosti fyzických osôb alebo právnických osôb a pred jej ratifikáciou sa vyžaduje súhlas Národnej rady Slovenskej republiky.  Na vykonanie dohody nie je potrebný zákon. 
	Legislatívna rada vlády Slovenskej republiky schválila predkladaný materiál dňa 
10. novembra 2009 s dvoma pripomienkami. Jedna pripomienka bola zapracovaná do textu dohody. Odporúčanie na zmenu názvu dohody nebolo vzhľadom na uvedené dôvody arménskej strany akceptovaná. Názov dohody bol následne konzultovaný s Prezidentskou kanceláriou Slovenskej republiky. Prezidentská kancelária vo svojom stanovisku uviedla, že v prípade, že sa gestorovi nepodarí dohodnúť s druhou stranou uzavretie dohody na rovnakej úrovni a zmluva bude v súlade so všetkými právnymi predpismi a normami medzinárodného práva, nebude trvať na tom, aby pri prezidentskej zmluve boli zmluvné strany označené oficiálnymi názvami štátov.